กอ.รมน.ภาค 4 ส่วนหน้า วอนหยุดปลุกระดม เพื่อสร้างกระแสความขัดแย้ง
กอ.รมน.ภาค 4 ส่วนหน้า วอนหยุดปลุกระดม เพื่อสร้างกระแสความขัดแย้ง พันเอก ปราโมทย์ พรหมอินทร์ โฆษก กอ.รมน.ภาค 4 ส่วนหน้า เปิดเผยว่า ภายหลังคนร้ายก่อเหตุสะเทือนขวัญยิงพระภิกษุวัดรัตนานุภาพ อำเภอสุไหงปาดี จังหวัดนราธิวาส เป็นเหตุให้พระครูประโชติรัตนารุรักษ์ เจ้าอาวาสและพระลูกวัด มรณภาพ 2 รูป และบาดเจ็บ 2 รูป เมื่อวันที่ 18 มกราคม 2562 ที่ผ่านมา ได้มีกลุ่มต่างๆ ได้ออกมาเคลื่อนไหวปล่อยข่าวลือและสร้างกระแสปลุกระดม เพื่อขยายความขัดแย้งในรูปแบบต่างๆ อย่างต่อเนื่อง ดังนั้นเพื่อป้องกันเหตุการณ์ลุกลามบานปลาย จึงขอทำความเข้าใจ ว่า กอ.รมน. ภาค 4 ส่วนหน้า รับรู้และเข้าใจในความรู้สึกของความสูญเสีย พระภิกษุที่เป็นที่เคารพรักศรัทธาและเป็นศูนย์รวมจิตใจของพี่น้องชาวพุทธ ในพื้นที่จังหวัดชายแดนภาคใต้ ซึ่งความสูญเสียดังกล่าวได้สร้างความรู้สึกเสียใจและสะเทือนใจกับทุกภาคส่วน ร่วมทั้งพี่น้องมุสลิมในพื้นที่ ซึ่งได้ออกมาประณามและต่อต้านพฤติกรรมดังกล่าวกันอย่างกว้างขวาง อย่างไรก็ตามในห้วงที่ผ่านมา กลับมีบางกลุ่มบางองค์กรได้ฉกฉวยโอกาสจากความสูญเสียอันยิ่งใหญ่ครั้งนี้ มาสร้างข่าวลือและสร้างกระแสปลุกระดม ที่ขยายความขัดแย้งและความเกลียดชัง รวมทั้งได้โจมตีการปฏิบัติงานของเจ้าหน้าที่รัฐ , คสช. และรัฐบาลอย่างกว้างขวาง ซึ่งการปลุกระดม ยุยงปลุกปั่น เพื่อให้เกิดความวุ่นวาย นอกจากเป็นพฤติกรรมที่เข้าข่ายผิดกฎหมายแล้ว ยังมาซ้ำเติมสถานการณ์ที่อาจทำให้เกิดความยุ่งยากในการแก้ไขสถานการณ์มากยิ่งขึ้น ดังนั้นจึงใคร่ขอวอนให้แสดงออก หรือแสดงความคิดเห็น โดยไม่ใช้อารมณ์เหนือเหตุผล หรือนำประเด็นความสูญเสียดังกล่าวมาขยายผล เคลื่อนไหวเพื่อผลประโยชน์ทางการเมืองที่พบว่าแกนนำบางกลุ่มกำลังดำเนินการอยู่ ณ ขณะนี้